Fighting Fantasy

Fighting Fantasy (בעברית: פנטזיית לחימה) היא סדרת ספרי משחק אינטראקטיביים בריטית לשחקן יחיד שיצרו סטיב ג'קסון ואיאן ליבינגסטון. הכרך הראשון בסדרה פורסם בכריכה רכה על ידי הוצאת Puffin ב-1982.

הסדרה תורגמה בחלקה לעברית על ידי ההוצאות אופוס ועם עובד. (בלי אינדיקציה ברורה שמדובר באותה הסדרה בגרסאות העבריות)

הסדרה נבדלה מספרי משחק קודמים (כגון אלה של סדרת בחר לך דרך להרפתקה) בשילוב השימוש בקוביות משחק בדומה למשחקי התפקידים השולחניים כדוגמת מבוכים ודרקונים אשר פרצה בשנות ה-70. מרבית הספרים השתייכו לסוגת הפנטזיה, אך חלקם עסקו גם במדע בדיוני, גיבורי על ואימה מודרנית. הצלחת הסדרה הובילה ליצירת מוצרים נלווים כמו בובות, משחקי לוח, מערכות משחק תפקידים, מגזינים, רומנים ומשחקי וידאו.

הוצאת Puffin סיימה את הסדרה ב-1995, אך לאחר שנרכשו הזכויות על הסדרה ב-2002 על ידי Wizard Books, היא פרסמה מהדורות חדשות של הספרים המקוריים (בסדר שונה מהמקורי) וגם הזמינה שישה ספרים חדשים על פני שתי סדרות עד לשנת 2012. לאחר מכן, נרכשו הזכויות על ידי הוצאת Scholastic ב-2017, שפרסמה מאז ארבעה כותרים חדשים והוציאה מחדש שלושה עשר מהספרים המקוריים עם עיצוב מעודכן

 מבנה המשחק 
 מערכת המשחק 
כל ספר משחק פייטינג פנטזי דורש מהקורא ליצור דמות, תוך הקצאה אקראית של ציונים לשלוש סטטיסטיקות (מיומנות, סיבולת ומזל). אלה, בשילוב עם הטלת קוביות משחק, משמשים לפתרון אתגרי מיומנות ולחימה. כמה כותרים משתמשים בסטטיסטיקות נוספות או במכניקות פתרון קונפליקטים; רובם גם דורשים מהקורא לשמור מלאי של פריטים.

 עולם הפנטזיה 
בעוד שבמקור צוינו בספרים מגוון מקומות בלתי קשורים זה לזה אשר חלקם חזרו זה על זה, מרביתם הוגדרו בדיעבד כנמצאים באותה יבשת המכונה אלנסיה, ובהמשך פותח עולם שלם בשם טיטאן הכולל שלוש יבשות: אלנסיה האמורה, חול והעולם הישן, בהן מתרחשים הספרים השונים.

 היסטוריה 
 התפתחות ז'אנר ספרי המשחק 
בשנות ה-70 וה-80 של המאה ה-20 התפתחה תרבות חדשה של משחקי תפקידים וספרים בעלי עלילה אינטראקטיבית. בארצות הברית, סדרת "הרפתקאותיך" (The Adventures of You) הופיעה ב-1976-77, עם שני כותרים שיצטרפו מאוחר יותר לחלק מסדרת "בחר לך דרך להרפתקה" (Choose Your Own Adventure) פורצת הדרך. סדרת זו ביססה מקום בתרבות האמריקאית לספרי משחק, בעוד שמקומם בתרבות הבריטית התבסס מעט מאוחר יותר בסדרת Fighting Fantasy.

משחקי תפקידים שולחניים כמו "מבוכים ודרקונים" (Dungeons & Dragons) קדמו לסדרה זו והשפיעו משמעותית על הדינמיקה ועולם הפנטזיה בספרי המשחק. המודול הראשון ששילב נרטיב מסועף עם מערכת חוקי משחק תפקידים היה "Buffalo Castle" למערכת Tunnels & Trolls (1975).

בבריטניה של תחילת שנות ה-80, פרחה תרבות משחקי תפקידים שולחניים, בעיקר בזכות פעילותם של סטיב ג'קסון ואיאן ליבינגסטון אשר הקימו את Games Workshop ב-1975. השניים היו אחראים להכנסת משחק "מבוכים ודרקונים" לאירופה והפכו אותו לפופולרי בקרב הציבור הבריטי. (לימים תייצר החברה גם את משחקי וורהאמר פנטזיה)

 תקופת Puffin Books (1982-1995) 
ב-1980 השתתפו סטיב ג'קסון ואיאן ליווינגסטון באירוע יום משחקים, ולאחר פגישה עם עורכת הוצאת Penguin Books גרלדין קוק החליטו ליצור סדרת ספרי משחק לשחקן יחיד. יצירתם הראשונה, "המרדף הקסום" (The Magic Quest), הייתה הרפתקה קצרה שנועדה להדגים את סגנון המשחק.

המרדף הקסום הורחב בהמשך לספרם הראשון "המכשף מפסגת הר האש" (The Warlock of Firetop Mountain) והפך לספר הראשון בסדרת Fighting Fantasy. הספר נכתב על ידי שניהם ופורסם ב-1982 תחת הוצאת Puffin Books, שהייתה הוצאת ספרי הילדים של הוצאת Penguin. בעקבות הצלחת כותר זה, החלו ג'קסון וליווינגסטון לכתוב בנפרד וחילקו ביניהם את הספרים כדי ליצור ספרי פייטינג פנטזי נוספים.

ב-1983 פורסמו "מעוז הכאוס" (The Citadel of Chaos) ו"יער האבדון" (The Forest of Doom) על ידי ג'קסון וליווינגסטון בהתאמה. בהמשך שחררו את "נוסע כוכבים" (Starship Traveller) - הכותר המדע הבדיוני הראשון בסדרה, "עיר הגנבים" (City of Thieves), "מבוך המוות" (Deathtrap Dungeon), ו"אי מלך הלטאות" (Island of the Lizard King), ועוד ספרים רבים בהמשך.

 השפעת משחקי הווידאו על הירידה בפופולריות 
למרות הצלחת מכירות כותרי פייטינג פנטזי, עליית קרנם של משחקי וידאו בשנות ה-90 הביאה לירידה בפופולריות הסדרה. הסדרה הייתה אמורה להסתיים ב"חזרה להר האש" בשנת 1992, אך בשל הצלחתו המפתיעה, תוכננו עשרה ספרים נוספים. תשעה מהם פורסמו, כשהסדרה הסתיימה ב"קללת המומיה".

 Wizard Books (2002-2012) 
בשנת 2002, רכשה Wizard Books את הזכויות לסדרת פייטינג פנטזי והדפיסה מחדש רבים מהכותרים המקוריים בסדר חדש. הם גם שילבו את מיני-סדרת "כישוף!" (Sorcery!), כספרים 9, 11, 13 ו-15 בסדרה.

 Scholastic Books (2017-) 
ספר חדש מאת ליווינגסטון, "נמל הסכנה" (The Port of Peril), פורסם באוגוסט 2017 על ידי Scholastic לציון יום השנה ה-35 לסדרה. Scholastic גם הוציאה מחדש חמישה מהספרים המקוריים. בספטמבר 2022, פורסמו שני כותרים חדשים נוספים, אחד מאת סטיב ג'קסון ("סודות סלמוניס") ואחד מאת איאן ליווינגסטון ("צל הענקים"), לציון יום השנה ה-40 לסדרה.

 בעברית 
נכון לשנת 2025, תורגמו 19 מספרי הסדרה לעברית, כולם בשנות ה-90. 13 מהם על ידי הוצאת אופוס תחת המותג כישוף! ועוד 6 ספרים על ידי הוצאת עם עובד. אין בשתי הסדרות בעברית אינדיקציה לכך שמדובר בסדרה יחידה שפוצלה לשתיים.

 תחרות 
 בחר לך דרך להרפתקה 
סדרת "בחר לך דרך להרפתקה" (Choose Your Own Adventure) הופצה לראשונה ב-1979 והפכה לסדרת ספרי המשחק הפופולרית ביותר לילדים ובני נוער. הסדרה מכרה למעלה מ-270 מיליון עותקים ותורגמה ל-40 שפות. סדרה זו התמקדה בסיפורים מסועפים פשוטים, בשונה מפייטינג פנטזי אשר שילבה מכניקות משחק מורכבות יותר.

 זאב בודד 
סדרת "זאב בודד" (Lone Wolf) של ג'ו דבר התחילה ב-1984 והפכה לאחת המתחרות הבולטות של פייטינג פנטזי. הסדרה מכרה למעלה מ-12 מיליון עותקים ברחבי העולם ותורגמה למספר שפות. בניגוד לפייטינג פנטזי, אשר מרבית ספריה היו עצמאיים, הציגה Lone Wolf נרטיב רציף על פני מספר ספרים.

 משחקי וידאו ומחשב 
בתקופת פריחת ספרי המשחק בשנות ה-80, היו משחקי הווידאו והמחשב עדיין בחיתוליהם. משחקי תפקידים למחשב כמו Ultima ו-Wizardry משנת 1981 היו מוגבלים בגרפיקה ונגישות. רוב המחשבים האישיים לא היו חזקים מספיק כדי לספק את החוויה הסיפורית העשירה שיכלו ספרי המשחק להציע.

עם זאת, עם התפתחות משחקי המחשב, דעכה פופולריות ספרי המשחק לטובת משחקי המחשב, אך יש שרואים בספרים אלה אלמנט המחבר בין משחקי התפקידים השולחניים ומשחקי המחשב אשר יחליפו אותם בעתיד עם הבשלת הטכנולוגיה לכך.

 השפעה תרבותית 
הספרים פורסמו עם איורים של Games Workshop אשר, למרות התנגדות Puffin לקביעה זו, איאן ליווינגסטון מייחס לחלק מהצלחת הסדרה. עם זאת, ייתכן שעטיפות הספרים תרמו ליצירת פאניקה מוסרית עקב ספרים אלה בשנות ה-90. בין השאר, הוציאה הברית האוונגליסטית אזהרה שהספרים יובילו לאינטראקציה של שחקנים עם השטן.

בשנות ה-80 הייתה הסדרה לפופולרית כל כך עד שבמרץ 1983 היו שלושת הכותרים המובילים ברשימת רבי המכר של ה-Sunday Times כולם ספרי פייטינג פנטזי.

פייטינג פנטזי דורגה במקום ה-47 בסקר הקוראים של מגזין Arcane משנת 1996 לקביעת 50 משחקי התפקידים הפופולריים ביותר בכל הזמנים. עורך המגזין הבריטי פול פטנגל הגיב: "לציין את פשטות המשחק יהיה המעטה עצומה - לפייטינג פנטזי יש רק כמה סטטיסטיקות מהן נוצרת דמות, והקרב הוא עניין פשוט של הטלת קוביות בעלות שישה צדדים, העמדת הסטטיסטיקות של יצור אחד מול אחר. זה כיף, מהיר וקל, מה שמסביר את הפופולריות שלו".

 לקריאה נוספת 
 Sir Ian Livingstone, Steve Jackson, Dice Men: The Origin Story of Games Workshop, 2023
 Jonathan Green, You Are The Hero: An Interactive History of Fighting Fantasy Gamebooks, 2024
 Sir Ian Livingstone, Steve Jackson, Magic Realms: The Art of Fighting Fantasy, 2025

 קישורים חיצוניים 

 אתר הסדרה הרשמי
 הסדרה באתר GoodReads
 Titannica - אנציקלופדיה אינטרנטית על עולם Fighting Fantasy

 הערות שוליים 

קטגוריה:ספרי משחק
קטגוריה:סדרות ספרי פנטזיה
קטגוריה:משחקי תפקידים
קטגוריה:משחקים לשחקן יחיד